सरपंच व सचिव मशीनों से काम करा रहे लोग रोजगार को भटक रहे, की शिकायत
ग्राम पंचायत के विकास के नाम पर बड़गांव सरपंच लखनलाल नेताम और सचिव रतन मंडावी अपनी मनमानी कर रहे हैं। मनरेगा व अन्य मदाें से स्वीकृत कार्याें को पूरा करने के लिए ग्रामीणों से काम कराने के बजाय वे मशीनों से काम करवा रहे हैं। इसके चलते ग्रामीणों को गांव में काम नहीं मिल पा रहा है और वे आर्थिक तंगी का सामना करना कर रहे हैं। यह बात कलेक्टोरेट में शिकायत करने पहुंचे जनपद सदस्य सुरेखा कोर्राम, पंचों में जगदेव राम, नरसिंह मरकाम, फगनीबाई, विजयवती, जयलाल मरकाम, राममनोहर, सनत, हेमलाल, सुकमन ने कही।
ग्रामीणों ने कहा सरपंच और सचिव मशीनों से किए गए अधूरे कार्यों को पूरा बताकर अपने चहेतों को नाम पर फर्जी मास्टररोल बनाकर लाखों रूपए कमा रहे हैं। इस काम में उनकी मदद ब्लाक में पदस्थ अधिकारियों द्वारा की जा रही है। ग्रामीणों ने कहा कि इस गड़बड़ी की शिकायत पिछले साल जिला स्तरीय जन समस्या निवारण शिविर में की गई थी। मौके पर मौजूद अधिकारियों ने जल्द ही मामले की जांच कर उचित कार्रवाई करने की बात कही थी जो अब तक शुरू नहीं हो पाई है। जनप्रतिनिधियों व ग्रामीणों ने कहा कि सरपंच और सचिव ने सबसे अधिक फर्जीवाड़ा सड़क निर्माण और तालाब के गहरीकरण में किया है।
ओडीएफ घोषित होने के बाद भी बन रहे हैं शौचालय
ग्रामीणों ने आरोप लगाया कि गांव के विकास को लेकर किए जाने वाले काम अब तक पूरे नहीं हो पाए हैं। केंद्र शासन की योजना स्वच्छ भारत मिशन को लेकर सरपंच ने गांव को आनन- फानन में ओडीएफ घोषित करवा दिया लेकिन अब भी गांव में शौचालय का निर्माण किया जा रहा है। ग्रामीणाें की मानें तो इस समय करीब आधे दर्जन से ज्यादा शौचालय गांव में बन रहे हैं।
ग्रामीणों की शिकायत पर जांच के बाद होगी कार्रवाई
कलेक्टर समीर बिश्नोई ने कहा कि बड़गांव पंचायत के ग्रामीणों ने जो शिकायत की है उसके आधार पर इसकी जांच की जाएगी। यह मामला गंभीर है। जांच रिपोर्ट आने के बाद भी सरपंच और सचिव पर कार्रवाई का निर्णय लिया जाएगा। जल्द ही जांच टीम का गठन मामले की जांच की जाएगी।
कोंडागांव. कलेक्टोरेट में शिकायत करने पहुंचे पंचायत प्रतिनिधि व ग्रामीण।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva